Κανονισμός (ΕΚ) αριθ. 2534/2001 της Επιτροπής

της 21ης Δεκεμβρίου 2001

για το άνοιγμα δασμολογικών ποσοστώσεων κατά την εισαγωγή ακατέργαστης προτιμησιακής ειδικής ζάχαρης ζαχαροκάλαμου από τις χώρες ΑΚΕ και από την Ινδία για την προμήθεια των εργοστασίων ραφιναρίσματος κατά την περίοδο από την 1η Ιουλίου 2001 έως τις 28 Φεβρουαρίου 2002

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για κοινή οργάνωση των αγορών στον τομέα της ζάχαρης(1), και ιδίως το άρθρο 23 παράγραφος 2 και το άρθρο 39 παράγραφος 6,

Εκτιμώντας τα ακόλουθα:

(1) Το άρθρο 39 του κανονισμού (ΕΚ) αριθ. 1260/2001 ορίζει ότι, κατά τις περιόδους εμπορίας 2001/02 έως 2005/06 και για τον κατάλληλο εφοδιασμό των κοινοτικών εργοστασίων ραφιναρίσματος ζάχαρης, εισπράττεται μειωμένος ειδικός δασμός κατά την εισαγωγή ακατέργαστης ζάχαρης ζαχαροκάλαμου καταγωγής κρατών με τα οποία η Κοινότητα συνήψε συμφωνίες προμήθειας υπό προτιμησιακούς όρους. Προς στιγμήν, τέτοιες συμφωνίες συνήφθησαν, με την απόφαση 2001/870/ΕΚ του Συμβουλίου(2), αφενός, με τα κράτη της Αφρικής, της Καραϊβικής και του Ειρηνικού (χώρες ΑΚΕ), μέρη του πρωτοκόλλου αριθ. 3 για τη ζάχαρη ΑΚΕ(3), του παραρτήματος V της συμφωνίας εταιρικής σχέσης ΑΚΕ-ΕΚ και, αφετέρου, με τη Δημοκρατία της Ινδίας.

(2) Οι ποσότητες ειδικής προτιμησιακής ζάχαρης που πρέπει να εισαχθούν καθορίζονται σύμφωνα με το εν λόγω άρθρο 39 βάσει ενός ετήσιου προσωρινού κοινοτικού ισολογισμού. Ο ισολογισμός αυτός αποδεικνύει την ανάγκη εισαγωγής ακατέργαστης ζάχαρης και ανοίγματος, για την περίοδο εμπορίας 2001/02, δασμολογικών ποσοστώσεων με ειδικό μειωμένο δασμό που προβλέπεται από τις προαναφερόμενες συμφωνίες, που επιτρέπουν να καλυφθούν οι ανάγκες των κοινοτικών εργοστασίων ραφιναρίσματος ζάχαρης για ένα μέρος αυτής της περιόδου. Λαμβανομένων υπόψη των προβλέψεων παραγωγής ακατέργαστης ζάχαρης ζαχαροκάλαμου που είναι τώρα διαθέσιμες για την περίοδο εμπορίας 2001/02 και, λόγω των υποτιθεμένων μέγιστων αναγκών ραφιναρίσματος που καθορίζονται ανά κράτος μέλος και των ελλιπουσών ποσοτήτων που προκύπτουν από τον προσωρινό ισολογισμό, πρέπει να προβλεφθούν άδειες εισαγωγής ανά κράτος μέλος ραφιναρίσματος για την περίοδο από την 1η Ιουλίου 2001 έως τις 28 Φεβρουαρίου 2002.

(3) Στις εν λόγω άδειες πρέπει να λαμβάνονται υπόψη ποσότητες που έχουν ήδη εγκριθεί από τις αποφάσεις 2001/656/ΕΚ της Επιτροπής, της 3ης Αυγούστου 2001, για θέσπιση προσωρινών μέτρων για την εισαγωγή στην Πορτογαλία και τη Φινλανδία ειδικής προτιμησιακής ακατέργαστης ζάχαρης ζαχαροκάλαμου με προορισμό το ραφινάρισμα στην αρχή της περιόδου εμπορίας 2001/02(4) και 2001/787/ΕΚ της Επιτροπής, της 9ης Νοεμβρίου 2001, για τη θέσπιση προσωρινών μέτρων για την εισαγωγή στην Πορτογαλία της ειδικής προτιμησιακής ακατέργαστης ζάχαρης ζαχαροκάλαμου με προορισμό το ραφινάρισμα στην αρχή της περιόδου εμπορίας 2001/02(5).

(4) Οι προαναφερόμενες συμφωνίες που συνήφθησαν με την απόφαση 2001/870/ΕΚ ορίζουν ότι οι σχετικοί ζάχαροβιομήχανοι πρέπει να πληρώσουν μια ελάχιστη τιμή αγοράς ίση προς την τιμή εγγύησης για την ακατέργαστη ζάχαρη, μειωμένη κατά την ενίσχυση προσαρμογής που καθορίζεται για την εν λόγω περίοδο εμπορίας. Ως εκ τούτου, πρέπει να καθορισθεί αυτή η ελάχιστη τιμή λαμβανομένων υπόψη των στοιχείων που εφαρμόζονται κατά την περίοδο εμπορίας 2001/02.

(5) Δεδομένου ότι οι εν λόγω συμφωνίες καλύπτουν την περίοδο από την 1η Ιουλίου 2001 έως τις 30 Ιουνίου 2006, πρέπει τα μέτρα του παρόντος κανονισμού να εφαρμοσθούν με αναδρομική ισχύ από την 1η Ιουλίου 2001.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο από την 1η Ιουλίου 2001 έως τις 28 Φεβρουαρίου 2002, ανοίγονται, στο πλαίσιο της απόφασης 2001/870/ΕΚ, οι ακόλουθες ποσοστώσεις για την εισαγωγή ακατέργαστης ζάχαρης ζαχαροκάλαμου που πρέπει να υποστεί ραφινάρισμα, του κωδικού ΣΟ 1701 11 10:

α) δασμολογική ποσόστωση 161000 τόνων εκφραζόμενων σε λευκή ζάχαρη καταγωγής των χωρών ΑΚΕ που αναφέρονται στην εν λόγω απόφαση με αύξοντα αριθμό 09.4097·

και

β) δασμολογική ποσόστωση 10000 τόνων εκφραζόμενων σε λευκή ζάχαρη καταγωγής Ινδίας με αύξοντα αριθμό 09.4097.

Άρθρο 2

1. Ο ειδικός μειωμένος δασμός ανά 100 χιλιόγραμμα ακατέργαστης ζάχαρης του ποιοτικού τύπου κατά την εισαγωγή των ποσοτήτων που αναφέρονται στο άρθρο 1 καθορίζεται σε 0 ευρώ.

2. Η ελάχιστη τιμή αγοράς που πρέπει να πληρωθεί από τους κοινοτικούς ζαχαροβιομηχάνους ραφιναρίσματος καθορίζεται, για την περίοδο που αναφέρεται στο άρθρο 1, σε 49,68 ευρώ ανά 100 χιλιόγραμμα ακατέργαστης ζάχαρης του ποιοτικού τύπου.

3. Επιστρέφονται οι δασμοί κατά την εξαγωγή που πληρώθηκαν για τις ποσότητες που έχουν ήδη εισαχθεί στο πλαίσιο του καθεστώτος των αποφάσεων 2001/656/ΕΚ και 2001/787/ΕΚ.

Άρθρο 3

Μπορούν να εισαχθούν από τα κράτη μέλη, στο πλαίσιο των ποσοστώσεων που καθορίζονται στο άρθρο 1 και με τους όρους του άρθρου 2, οι ακόλουθες ποσότητες εκφραζόμενες σε λευκή ζάχαρη:

α) 30000 τόνοι, όσον αφορά τη Φινλανδία·

β) 141000 τόνοι, όσον αφορά την ηπειρωτική Πορτογαλία.

Οι ποσότητες αυτές περιλαμβάνουν τις ποσότητες των οποίων η εισαγωγή είχε επιτραπεί με τις αποφάσεις 2001/656/ΕΚ και 2001/787/ΕΚ.

Άρθρο 4

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 178 της 30.6.2001, σ. 1.

(2) ΕΕ L 325 της 8.12.2001, σ. 21.

(3) ΕΕ L 317 της 15.12.2000, σ. 267.

(4) ΕΕ L 231 της 29.8.2001, σ. 11.

(5) ΕΕ L 295 της 13.11.2001, σ. 22.